Suomalaislupaus nousi Winnipegin suureksi sankariksi.

Uransa ensimmäisen hattutempun keskiviikon kierroksella tehnyt Patrik Laine on näyttänyt varhaisessa vaiheessa NHL-uraansa, miksi hänestä on kohistu.

Laine, 18, on noussut pääosaan jo kahdessa Winnipeg Jetsin loppuhetkien kirissä. Avausiltana Laine teki tehot 1+1, kun Winnipeg nousi 5–4-jatkoaikavoittoon Carolinaa vastaan.

Keskiviikkona, uran neljännessä ottelussa mentiin uusiin sfääreihin. Kesän kakkosvaraus nousi huiman trillerin sankariksi tykittämällä kolme maalia 5–4-jatkoaikavoitossa Toronto Maple Leafsia vastaan.

Ottelu sai jatkoajalla uskomattoman lopun, kun ensin kesän ykkösvaraus Auston Matthews epäonnistui läpiajossa, ja heti perään seuraavasta hyökkäyksestä Laine painoi kiekon terävällä rannekudilla maaliin.

– ”Hutchylta” (Michael Hutchinson) todella hieno torjunta ensin toisessa päädyssä. Pääsin laukomaan hyvästä paikasta aika vapaasti. On aina hienoa tehdä maaleja, Laine kommentoi ottelun jälkeen.

Laine on tehnyt neljässä ensimmäisessä NHL-ottelussaan neljä osumaa. Maali per peli -tahti kelpaa mainiosti nuorukaiselle.

– Se on ihan hyvä tahti. Yritetään pitää siitä kiinni, Laine leukaili ja kyseli heti perään Teemu Selänteen tulokasennätyksestä (76 maalia).

– Eikös tällä tahdilla rikota jo Teemun ennätys? Pystyn pelaamaan kuusi ohipeliäkin, Laine vitsaili.

Taidat aidosti nauttia siitä, että pääset loppuhetkillä pelaamaan tärkeitä vaihtoja?

– Kyllä se siltä vähän vaikuttaa. Tykkään olla kentällä silloin, kun pelejä ratkotaan. Olen pystynyt näyttämään, että olen myös ansainnut paikkani siellä.

– Täällä on tosi kovia äijiä. Se on kunnia, että edes pääsee kentälle noissa tilanteissa, Laine muistutti.

Katso alla olevalta videolta, kuinka raivoisat suosionosoitukset kotiyleisö antoi Patrik Laineelle.